ประกันอัคคี
เห็นข่าวไฟไหม้บ้านของประชาชนในช่วงนี้ ทำให้นึกถึงความสำคัญของการทำประกันอัคคีภัยขึ้นมาทันที
10 ก.พ. 2559

โดย...ชัยฉัตร
เห็นข่าวไฟไหม้บ้านของประชาชนในช่วงนี้ ทำให้นึกถึงความสำคัญของการทำประกันอัคคีภัยขึ้นมาทันที ซึ่งทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เอง ก็ได้ออกมาเตือนให้ผู้ที่ทำประกันภัยไว้แล้วควรตรวจสอบกรมธรรม์ว่าหมดอายุหรือไม่ เพื่อจะได้มีผลคุ้มครองต่อเนื่อง หรือถ้ายังไม่มีก็ควรพิจาณาทำประกันอัคคีภัยไว้ด้วย 
สำหรับกรมธรรม์ประกันภัยที่ให้ความคุ้มครองหรือความเกี่ยวเนื่องกับไฟไหม้ เช่น ประกันอัคคีภัยนั้นจะให้ความคุ้มครองตัวอาคาร เฟอร์นิเจอร์ เครื่องใช้สำนักงาน สต๊อกสินค้า เครื่องจักร โดยให้ความคุ้มครองไฟไหม้ ฟ้าผ่า และการระเบิดของแก๊ส
ส่วนการประกันอัคคีภัยสำหรับที่อยู่อาศัยจะให้ความคุ้มครอง สิ่งปลูกสร้างหรือตัวอาคารใช้เป็นที่อยู่อาศัย ทรัพย์สินภายในบ้าน สิ่งที่ติดกับตัวอาคาร หรือเครื่องมือเครื่องใช้ภายในบ้าน โดยให้ความคุ้มครอง ไฟไหม้ ฟ้าผ่า ระเบิด ภัยจากยวดยานพาหนะ ภัยจากอากาศยาน ภัยจากน้ำที่เกิดจากการรั่วซึมภายในอาคาร รวมถึงภัยธรรมชาติ 4 ภัย ได้แก่ ภัยน้ำท่วม ภัยลมพายุ ภัยลูกเห็บ และภัยแผ่นดินไหว
ใครที่สนใจก็สามารถเลือกซื้อประกันอัคคีภัยได้ตามความเหมาะสมกับสภาพความเสี่ยงของตนเอง